Minder kleur in wêreld ná James se dood, sê vriend | Netwerk24
Deur Marietie Louw-Carstens en Werner Beukes 14 Julie 2019 19:45
James Small se ma, Vourn, het dié foto van haar seun op haar Faceboekprofiel gesit.
James Small, die oud-Springbokrugbyspeler wat verlede week in die ouderdom van 50 skielik dood is, se aanhangers en vriende “gee nie om waar hy in die ure voor sy dood was nie”.
Philip van den Berg en Wouter de Vos is slegs twee van sy vriende wat Sondag op sosiale media uitgevaar het nadat Rapport berig het Small is Dinsdagaand glo naak en bewusteloos in ’n seksklub in Johannesburg gekry.
Die Life Bedford Gardens-hospitaal in Bedfordview in Johannesburg waar James Small (50), oud-Springbokrugbyspeler, verlede week dood verklaar is. Foto: Werner Beukes
The Harem-klub in Bedfordview in Johannesburg. Foto: The Harem-webblad
Wyle James Small
Van den Berg sê op Facebook Small was ’n mens wat vir ander omgegee en baie vir mense gedoen het. “Diegene wat tyd gevat het om James te verstaan het altyd geweet hy is ’n oop boek. Wat jy gesien het, is wat jy gekry het. Daar is baie minder kleur en karakter in die wêreld oor noudat hy weg is.”
De Vos sê hy wens mense wil “eerder fokus op die legende wat (hy) was en die positiewe bydrae wat (hy) in die land gelewer het”.
Luidens Rapport het ’n vrou Dinsdagaand laat glo by die Life Bedford Gardens-hospitaal in Bedfordview ingestorm en gesê “daar is ’n kliënt van haar klub” in haar motor.
Dié kliënt was glo Small. Hy is by die hospitaal dood verklaar.
Rapport berig Small was glo vroeër die aand by ’n klub, The Harem.
Netwerk24 het die luukse tweeverdieping huis in Bedfordview in Johannesburg Sondag besoek, maar dit verlate gevind.
Twee bure in die omgewing het by navraag gesê hulle weet niks van The Harem-klub in hul midde nie. Vroue-onderklere was duidelik van die straat se kant af sigbaar op ’n droograk, maar daar was geen aanduiding dat dit ’n “volwasse speelplek” is nie.
Niemand het ook gereageer op die drie kontaknommers wat op die klub se webblad verskyn nie.
Só lyk dit in The Harem-klub waar James Small, oud-Springbokrugbyspeler, glo die aand voor sy dood was.Foto: The Harem-webwerf
Gaste by die luukse The Harem-klub in Johannesburg kan duur vonkelwyn geniet. Foto: The Harem-webbblad
Die klub is ’n klipgooi, sowat 1,5 km, van die Life Bedford Gardens-hospitaal.
The Harem word op hul Facebookblad beskryf as “ ’n volwasse vermaakklub” waar ontkleedanse en masserings verkry kan word.
Gavin Houlston, die Small-familiewoordvoerder, weier om enige kommentaar op die berig in Rapport te gee.
Hy het vroeër aan Netwerk24 gesê die familie is uiters getraumatiseerd en vra vir privaatheid om te rou ná Small se skielike dood.
Kapt. Mavela Masondo, ’n polisiewoordvoerder, het Sondag wel bevestig dat ’n geregtelike ondersoek na Small se dood gedoen word. “Enige verwikkeling in die ondersoek, wat die uitslae van die lykskouing insluit, sal met sy familie bespreek word,” het hy gesê.
‘n Sitvertrek in The Harem-klub in Bedfordview in Johannesburg. Foto: The Harem-webblad
Christina Storm Nel, met wie Small vir jare in ’n verhouding was, se pa, Chris Storm, het gesê Small het Woensdag in Johannesburg inmekaargesak.
Hy het glo vanaf Kaapstad na Johannesburg gevlieg en was glo oppad na Ruby, sy 14-jarige dogter by Storm Nel, van wie hulle gedeelde toesig gehad het.
Nie Houlston of Storm kon meer inligting gee oor presies waar Small inmekaargesak en dood is nie.
Vourn Small, James se ma, het gesê hy is vermoedelik aan ’n hartaanval dood.
Small se begrafnis sal Donderdag, op oudpres. Nelson Mandela se verjaardag, om 14:00 by The Deck at The Wanderers Rugby-klub in Johannesburg gehou word. Die familie sê enigiemand is welkom om dit by te woon en daar sal vir die publiek op een van die onderste velde plek gemaak word.
Meer oor: James Small | Seksklub | Rugby | Hartaanval | Dood